Sett ġdid ta' regoli li jżidu t- trasparenza finanzjarja tal-portijiet u joħolqu kondizzjonijiet ċari u ġusti għall- aċċess għas-suq tas-servizzi portwarji fl-Ewropa kollha ġew adottati formalment mill-Kunsill fit-23 ta' Jannar 2017. Ir-regolament ser jagħmilha aktar faċli għal fornituri ġodda ta' ċerti servizzi portwarji biex jidħlu fis-suq. Ser joħloq kondizzjonijiet aktar ekwi ta' kompetizzjoni u jnaqqas l-inċertezzi legali għall-portijiet, il-fornituri ta' servizzi portwarji u l-investituri. Dan għandu jinkoraġġixxi l-investiment fil-portijiet, itejjeb il-kwalità tas-servizzi mogħtija lil min juża l-port, u anki jgħin biex jorħsu l-prezzijiet. Ir-regoli l-ġodda ser jiżguraw it-trasparenza tat-tariffi portwarji u l-finanzjament pubbliku tal-portijiet. Dan ser iwassal għal użu aħjar tal-fondi pubbliċi u għall-applikazzjoni effettiva u ġusta tar-regoli tal-kompetizzjoni tal-UE fil-portijiet. Fl-istess ħin, ir-regoli l-ġodda huma mfassla biex iqisu d-diversità tas-settur madwar l-Ewropa. L-Onor. Joe Mizzi, Ministru għat-Trasport u l-Infrastruttura, qal: "Nilqa' b'sodisfazzjon dawn ir-riformi. Is-settur portwarju huwa essenzjali għas-suċċess tal-ekonomija tal-Ewropa, u mistenni jgawdi miż-żieda fit-trasparenza u ċ-ċarezza li jġibu magħhom dawn ir-regoli." Dan il-vot finali mill-Kunsill jikkonkludi l-proċedura fl-ewwel qari. Il-Parlament Ewropew ivvota fl-14 ta' Diċembru 2016. L-att legali ser jiġi ffirmat miż-żewġ istituzzjonijiet f'nofs Frar u jiġi ppubblikat fil-Ġurnal Uffiċjali tal-UE ftit ġimgħat wara. Ser jidħol fis-seħħ 20 jum wara li jiġi ppubblikat. Għal aktar tagħrif, ara l-istqarrija tagħna għall-istampa tad-29 ta' Ġunju 2016 (il-link ta' hawn taħt). Regolament li jistabbilixxi qafas għall-forniment tas-servizzi portwarji u regoli komuni dwar it-trasparenza finanzjarja tal-portijiet Portijiet aktar trasparenti u kompetittivi: il-Kunsill japprova ftehim mal-Parlament (stqarrija għall-istampa tad-29 ta' Ġunju 2016) Ara l-paġna tal-laqgħa